CELEX: 62021CN0702
Language: sk
Date: 2021-11-19 00:00:00
Title: Vec C-702/21 P: Odvolanie podané 19. novembra 2021: Laboratoire Pareva proti rozsudku Všeobecného súdu (siedma komora) z 15. septembra 2021 v spojených veciach T-337/18 a T-347/18, Laboratoire Pareva a Biotech3D/Komisia

7.2.2022   
            
            
               SK
            
            
               Úradný vestník Európskej únie
            
            
               C 64/18
            
         
      Odvolanie podané 19. novembra 2021: Laboratoire Pareva proti rozsudku Všeobecného súdu (siedma komora) z 15. septembra 2021 v spojených veciach T-337/18 a T-347/18, Laboratoire Pareva a Biotech3D/Komisia
      (Vec C-702/21 P)
      (2022/C 64/29)
      Jazyk konania: angličtina
      
         Účastníci konania
      
      
         Odvolateľka: Laboratoire Pareva (v zastúpení: P. Sellar, K. Van Maldegem, advocaten, M. Grunchard, S. Englebert, M. Ombredane, avocats)
      
         Ďalší účastníci konania: Biotech3D Ltd & Co. KG, Európska komisia, Francúzska republika, Európska chemická agentúra
      
         Návrhy odvolateľky
      
      Odvolateľka navrhuje, aby Súdny dvor
      
                  —
               
               
                  nariadil vykonanie dokazovania podľa článku 64 ods. 2 písm. b) rokovacieho poriadku na účely predloženia písomného prepisu pojednávania konaného pred Všeobecným súdom,
               
            
                  —
               
               
                  zrušil napadnutý rozsudok a
               
            
                  —
               
               
                  zrušil napadnuté akty a rozhodol, že odvolateľke sa majú nahradiť trovy tohto odvolania a konania pred Všeobecným súdom alebo rozhodol, že odvolateľka na náhradu trov tohto odvolania a vrátil veci Všeobecnému súdu na opätovné preskúmanie.
               
            
         Odvolacie dôvody a hlavné tvrdenia
      
      
                  1.
               
               
                  Všeobecný súd neprihliadol ex offo na nedostatok odôvodnenia.
                  Všeobecný súd sa dopustil nesprávneho právneho posúdenia tým, že porušil svoju povinnosť uplatniť ex offo dôvod týkajúci sa dostatočnosti odôvodnenia sporných aktov a posúdiť tak túto právnu otázku. Všeobecný súd dospel k záveru, že „teratogénny účinok, a nie subakútna toxicita pri vdýchnutí, je rozhodujúcim faktorom pre posúdenie neprijateľného rizika pre ľudské zdravie, ktoré predstavuje PHMB Pareva“ (bod 133), napriek tomu, že táto skutočnosť nebola uvedená v odôvodnení napadnutých aktov. V súlade s ustálenou judikatúrou Súdneho dvora mal Všeobecný súd povinnosť preskúmať a rozhodnúť, či napadnuté akty nie sú dostatočne odôvodnené zo strany žalovaného vzhľadom na údajný teratogénny účinok, ako sa vyžaduje v zmysle článku 296 ZFEÚ.
               
            
                  2.
               
               
                  Všeobecný súd skreslil skutkové okolnosti
                  Všeobecný súd skreslil skutkové okolnosti, keď dospel k záveru, že predmetná látka je teratogénna a že odvolateľka nespochybnila, že účinok teratogénnosti bol rozhodujúcim faktorom pre ľudské zdravie pri prijímaní napadnutých aktov. Tento záver zjavne skreslil skutkové okolnosti zistené pred Všeobecným súdom, ako aj vyhlásenia uskutočnené na pojednávaní, čo v dôsledku toho viedlo k skresleniu posúdenia zákonnosti sporných aktov Všeobecným súdom.